Attica TV

Ο Attica TV είναι ελληνικός τηλεοπτικός σταθμός περιφερειακής εμβέλειας με έδρα τον Ασπρόπυργο. Θεωρείται το κανάλι του Δήμου Ασπροπύργου που υπάγεται στην Περιφερειακή Ενότητα Δυτικής Αττικής της Περιφέρειας Αττικής.

Ιστορικό
Ο σταθμός ξεκίνησε να εκπέμπει στις 20 Μαρτίου 1997 ως Θριάσιο TV. Τον Οκτώβριο του 2008 τέθηκε σε δοκιμαστική λειτουργία λόγω αναβάθμισης του εξοπλισμού και οκτώ μήνες μετά πλέον σε πλήρη λειτουργία με το σημερινό όνομά του. Από τον Ιούλιο του 2010 ο σταθμός εκπέμπει ψηφιακά μέσω της Digea ενώ από τα μέσα του 2012 συνεργάζεται με το θρησκευτικό κανάλι της Θεσσαλονίκης 4Ε για αναμετάδοση των εκκλησιαστικών εκπομπών στην Αττική.

Οι εργαζόμενοι του σταθμού προχώρησαν σε επίσχεση εργασίας την 1η Μαρτίου 2012 επειδή ήταν απλήρωτοι επί 9 μήνες. Στις 7 Μαΐου 2015, ο εφοπλιστής Γιάννης Καραγιώργης αγόρασε το 51% των μετοχών του σταθμού, εντάσσοντάς το στο νεότευκτο τηλεοπτικό δίκτυο της HellasNet ιδιοκτησίας του ίδιου.

Ένα χρόνο αργότερα, η αιφνίδια σύλληψη του εφοπλιστή από την Ελληνική Αστυνομία μετά από διεθνές ένταλμα των ολλανδικών αρχών για απάτη, πλαστογραφία και δόλια πτώχευση στην οποία εμπλέκεται και η HellasNet έγινε η αιτία να επιστραφεί το 51% των μετοχών του δημοτικού καναλιού το οποίο στα τέλη του 2016 αποχώρησε οριστικώς από την HellasNet και επανήλθε στο παλιό του πρόγραμμα.

Μαζί με το Attica TV αποχώρησαν από το δίκτυο το Corfu Channel από την Κέρκυρα, το ΕΝΑ Κεντρικής Ελλάδας από τη Λαμία, το ATLAS TV από τη Θεσσαλονίκη (πρώην TV Χαλκιδική), το 2020 το Sitia TV από το Ηράκλειο Κρήτης και αργότερα το 2021 το τότε TV Μυτιλήνη (το οποίο άλλαξε ιδιοκτησία και όνομα σε Aeolos Τηλεόραση) από τη Μυτιλήνη, ενώ εντάχθηκαν το Europe 1 από τη Θεσσαλονίκη (το οποίο αποχώρησε επίσης το 2022, και άλλαξε ιδιοκτησία), το Σύρος TV1 από την Ερμούπολη (το οποίο αποχώρησε επίσης το 2022, λόγω απουσίας προγράμματος από το δίκτυο) και η Βήμα Τηλεόραση από τα Ιωάννινα (τέως Η.Ρ.Τ.). Ωστόσο στην HellasNet, παραμένουν μέχρι και σήμερα, η Άλφα Τηλεόραση από την Αλεξανδρούπολη, το Δίκτυο 1 Δυτικής Μακεδονίας από την Καστοριά, η Ίριδα Τηλεόραση από τη Ρόδο, το TRT Κεντρικής Ελλάδας από το Βόλο και το PLP TV Πελοποννήσου από τον Πύργο Ηλείας (τέως Cosmos TV, σχεδιάζει να εγκαταλείψει την HellasNet, ενώ από τις 17 Νοεμβρίου 2022 μετετράπη στο Patra TV), εκ των οποίων τα πέντε έχουν από το 2015 ίδια idents και λογότυπα «πλακάκια» με διαφορετικά χρώματα, ωστόσο τα κανάλια αυτά, δεν έχουν πλέον από το 2022, συνεργασία μεταξύ τους παρά μόνο μετοχική.

Το 2022, το 30% του προγράμματος του καναλιού, αποκτήθηκε από την μονοπρόσωπη ιδιωτική κεφαλαιουχική εταιρεία Media Time την οποία κατέχει τρίτος συνεργάτης των επιχειρηματιών Δημήτρη Μπάκου, Γιάννη Καϋμενάκη και Αλέξανδρου Εξάρχου (οι οποίοι κατέχουν και το Action 24).

Πρόγραμμα
Το πρόγραμμα του καναλιού περιλαμβάνει δικής του παραγωγής ενημερωτικές, ψυχαγωγικές, πολιτιστικές και μουσικές εκπομπές, δελτία ειδήσεων στις 18:00 και στις 21:00 με τα νέα της τοπικής αυτοδιοίκησης, ξένες σειρές και ταινίες όπως γουέστερν και ομιλίες από το Δημοτικό Συμβούλιο του Δήμου Ασπροπύργου. Ωστόσο, και το ενημερωτικό δίκτυο της Αμερικής Democracy Now! προβάλλεται στο κανάλι από τον Αύγουστο του 2013, συνήθως σε μεταμεσονύκτιες και τις πρώτες πρωινές ώρες.

Παλαιότερα από τον Φεβρουάριο του 2012, το πρόγραμμα δεν περιλάμβανε εκπομπές και δελτία, με αποτέλεσμα να χαρακτηριστεί ως "κανάλι φάντασμα" ενώ την περίοδο που ήταν στην HellasNet μεταδιδόταν για 6 μήνες και η ενημερωτική εκπομπή του δικτύου, ονόματι "LIVE" με παρουσιαστή τον Κώστα Αργυρό ο οποίος μετέπειτα αποχώρησε από τον τηλεοπτικό σταθμό και την HellasNet.

Από το 2018 το Attica TV συνεργάζεται με τον χρηματιστηριακό τηλεοπτικό σταθμό SBC ενώ και οι δυο σταθμοί μεταδίδουν το πρόγραμμά τους ο ένας στον άλλο. Μέσω του SBC, ο σταθμός μεταδίδεται και από τη συνδρομητική πλατφόρμα της COSMOTE TV, στη θέση 654.

Ιδιοκτησία
Ο σταθμός ανήκει ιδιοκτησιακά στη Δημοτική Επιχείρηση Τηλεόρασης Δήμου Ασπροπύργου η οποία συστάθηκε τη Δευτέρα 10 Ιουνίου του 1996 από το Δημοτικό Συμβούλιο ως Δημοτική Επιχείρηση Ανάπτυξης Δήμου Ασπροπύργου (ΔΕΑΔΑ). Το 1999 τροποποιήθηκε το καταστατικό της επιχείρησης, με την προσθήκη της "δημιουργίας θυγατρικής με νομική μορφή Α.Ε. και σκοπό την παροχή ραδιοτηλεοπτικών και τηλεπικοινωνιακών υπηρεσιών" ενώ ένα χρόνο μετά, προστέθηκε η "ίδρυση και λειτουργία τηλεοπτικού σταθμού περιφερειακής εμβέλειας και η δημιουργία θυγατρικών εταιρειών οποιασδήποτε νομικής μορφής για την εκμετάλλευση οιουδήποτε ΜΜΕ". Τον Δεκέμβριο του 2010, η επιχείρηση τέθηκε σε λύση και εκκαθάριση αλλά δύο χρόνια μετά έγινε επαναφορά με την τωρινή επωνυμία της και τροποποίηση του καταστατικού. Στα τέλη του 2016 έγινε επανατροποποίηση του καταστατικού και παράλληλα αύξηση του μετοχικού της κεφαλαίου.

Λογότυπα

Παραπομπές

Εξωτερικοί σύνδεσμοι
Επίσημη ιστοσελίδα του Attica TV

Δήμος Ασπροπύργου
Ιδιωτικοί τηλεοπτικοί σταθμοί περιφερειακής εμβέλειας (Αττική)
Τηλεοπτικά κανάλια και σταθμοί οι οποίοι ιδρύθηκαν το 2008